নিজস্ব প্রতিবেদন : দিনরাত মোবাইলে মুখ গুঁজে পড়ে থাকে। এই নিয়ে মায়ের সঙ্গে ঝামেলা হয়েছিল মেয়ের। আর তার জেরেই আত্মঘাতী হল একাদশ শ্রেণির এক ছাত্রী। বেনিয়াপুকুরের রামেশ্বর শা রোডের এই ঘটনায় রীতিমতো চাঞ্চল্য ছড়িয়েছে। জানা গেছে, দিনকয়েক আগেই আরহাম রহমানকে তার দাদা একটি মোবাইল কিনে দিয়েছিলেন। তার মায়ের অভিযোগ, তারপর থেকেই সেই মোবাইলই ধ্যানজ্ঞান হয়ে উঠেছিল আরহামের। এই নিয়ে প্রতিটা সময় মায়ের সঙ্গে ঝামেলাও লেগে থাকত তার। শনিবার দুপুরে সেই অশান্তি চরমে ওঠে। এরপরই সন্ধ্যায় বাড়িতে কেউ না থাকার সুযোগে ঘর বন্ধ করে ওড়নার ফাঁস লাগিয়ে আত্মঘাতী হয় আরহাম। মৃতার পরিবারের দাবি, মেয়ে এই ধরনের কোনও সিদ্ধান্ত নেবে ভাবতেই পারিনি।   খবর পেয়ে পুলিস সেখানে গিয়ে দেহ উদ্ধার করে ময়নাতদন্তের জন্য পাঠিয়ে দেয়। তদন্ত শুরু হয়েছে। মৃত্যুর পিছনে অন্য কোনও কারণ রয়েছে কি না তাও খতিয়ে দেখছে পুলিস।